Diari Oficial de la Generalitat Valenciana


Sumari del DOGV 6146, del 17-11-2009 (2009/13035)

ORDE de 6 de novembre de 2009, de la Conselleria d'Agricultura, Pesca i Alimentació, per la qual s'aproven les bases de les ajudes a les inversions en plantes de valoració energètica dels residus agroalimentaris, en el marc del Programa de Desenvolupament Rural de la Comunitat Valenciana 2007-2013.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/11/06/(1)**

### Versions

 Text inicial: 18/11/2009 - Actualitat 

### Dades del document

Número de DOGV
:   6146

Data del DOGV
:   17-11-2009

Secció del DOGV
:   I. DISPOSICIONS GENERALS

Número del document
:   2009/13207


Data del document
:   06-11-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * legislació
    * gestió de residus
    * suport econòmic
    * producte alimentós
    * residu agrícola
    * biomassa
    * ajuda a l'agricultura

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

ORDE de 6 de novembre de 2009, de la Conselleria d'Agricultura, Pesca i Alimentació, per la qual s'aproven les bases de les ajudes a les inversions en plantes de valoració energètica dels residus agroalimentaris, en el marc del Programa de Desenvolupament Rural de la Comunitat Valenciana 2007-2013.  
  
La Generalitat ha posat en marxa en l'exercici 2009 el Pla de Suport als Sectors Productius, dirigit a prestar suport a les empreses perquè continuen augmentant la seua productivitat i fomentant la creació d'ocupació al territori valencià. En este marc, el sector agroalimentari ha sigut objecte d'una especial consideració, i s'ha establit un conjunt d'actuacions horitzontals i d'altres dirigides individualment a cada un dels subsectors agrícola, ramader, pesquer i agroindustrial. Esta orde s'emmarca en les actuacions horitzontals dirigides al sector agroalimentari.  
  
L'activitat agroalimentària genera, en tots les anelles productives, un conjunt de residus orgànics que han de ser gestionats d'acord amb les normes en vigor corresponents. Les explotacions agrícoles produïxen restes de collites, podes o aclarides que passen al consum animal, són font de llits o es destinen a abocadors; les ramaderes produïxen fems i purins que són utilitzats com a fertilitzants la major part de les vegades. Igualment, la resta de la indústria agroalimentària entrega a gestors autoritzats les seues restes orgàniques. No obstant això, en moments crítics part d'estos residus poden tindre dificultats de gestió i provocar problemes operatius a les empreses que els generen.  
  
En l'entorn del sector agroalimentari valencià és poc habitual trobar plantes de valoració energètica dels subproductes i coproductes de la seua activitat. Promoure la implantació d'esta activitat implica el desenvolupament d'un conjunt d'activitats econòmiques, lligades a la producció agroalimentària, que genera nous llocs de treball i creixement econòmic. També contribuïx a reduir la dependència de combustibles fòssils i avança en el compliment dels objectius previstos en l'agenda per al canvi climàtic. A més, es potencia una agricultura més competitiva, més sostenible i adaptada a les exigències de la demanda. Tots els projectes que es posen en marxa en este context han de ser avaluats des d'un punt de vista tecnològic i econòmic, a fi d'estudiar-ne l'aplicabilitat al conjunt del nostre sector agroalimentari.  
  
En el Reglament (CE) núm. 1698/2005, del Consell, de 20 de setembre, d'ajuda al desenvolupament rural a través del Fons Europeu Agrícola de Desenvolupament Rural (FEADER), s'establix l'augment del valor afegit dels productes agrícoles com una de les mesures de reestructuració i desenvolupament del potencial físic i de foment de la innovació. Per este motiu, el desenvolupament de nous processos i tecnologies en el sector agrícola i alimentari es torna fonamental per a augmentar l'eficàcia i l'eficiència de les explotacions agrícoles.  
  
Així mateix, en la Decisió del Consell de 19 de gener de 2009, per la qual es modifica la Decisió 2006/144/CE, sobre les directrius estratègiques comunitàries de desenvolupament rural (període de programació 2007-2013), s'assenyalen com a nous reptes la necessitat d'incrementar els esforços en relació amb les prioritats de la Comunitat en els àmbits del canvi climàtic i l'energia renovable, entre altres. D'esta manera, l'agricultura ha de realitzar una contribució més gran a la reducció de les emissions de gasos d'efecte hivernacle i augmentar la captura de carboni. Així mateix, l'augment de la producció d'energia renovable a partir de la biomassa agrícola i forestal ha d'ajudar a aconseguir els nous objectius sobre consum total de combustible i energia que la UE s'ha fixat per a 2020.   
  
Les ajudes regulades en esta orde s'emmarquen dins de la mesura 123 del Programa de Desenvolupament Rural de la Comunitat Valenciana 2007-2013. Com que les operacions que es finançaran es troben dins de l'àmbit d'aplicació de l'article 36 del Tractat de la Comunitat Europea, este règim d'ajudes és compatible amb la política de competència de la Unió Europea.   
  
El Programa de Desenvolupament Rural de la Comunitat Valenciana 2007-2013 ha sigut objecte de revisió amb la finalitat d'afegir noves actuacions en relació amb les prioritats assenyalades en les directrius estratègiques comunitàries de desenvolupament rural segons la Decisió de 19 de gener de 2009, del Consell. Després d'esta modificació, la mesura 123, en la qual s'enquadren les ajudes que es regulen a través d'esta orde, inclou operacions dirigides específicament a la producció d'energies renovables, amb l'efecte que es pretén de reducció de les emissions de diòxid de carboni i de substitució de combustibles fòssils, tot això de conformitat amb l'article 16 bis i amb l'annex II del Reglament (CE) núm. 1698/2005, introduïts per mitjà del Reglament (CE) núm. 74/2009, del Consell, de 19 de gener.   
  
En este context, la Conselleria d'Agricultura, Pesca i Alimentació considera adequat finançar els projectes liderats per les petites i mitjanes empreses del sector agroalimentari que possibiliten un millor aprofitament energètic dels residus i coproductes d'este sector.  
  
Per això, fent ús de les facultats que em conferix la Llei de la Generalitat Valenciana 5/1983, de 30 de desembre, el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana,   
  
ORDENE  
  
Article 1  
  
S'aproven les bases per les quals es regixen les ajudes a la inversió per a les plantes de valoració energètica de residus agroalimentaris, i que s'inclouen com a annex I d'esta orde.  
  
Article 2   
  
Les ajudes regulades en esta orde estaran finançades pel FEADER, el Ministeri de Medi Ambient, Medi Rural i Marí (MARM) i la Generalitat Valenciana, en els percentatges que es determinen en el Marc Nacional i el Programa de Desenvolupament Rural de la Comunitat Valenciana.  
  
Per mitjà d'una resolució de la directora de l'Agència Valenciana de Foment i Garantia Agrària es realitzaran les convocatòries públiques de les ajudes regulades en esta orde. Esta resolució es publicarà en el Diari Oficial de la Comunitat Valenciana, amb la indicació de la línia de subvenció, juntament amb l'import global màxim, que finança les ajudes en funció de les disponibilitats pressupostàries anuals.   
  
Estes ajudes tenen un abast plurianual segons el que s'establix en l'article 29 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana. El nombre d'anualitats s'establirà en les convocatòries públiques respectives.  
  
DISPOSICIÓ ADDICIONAL  
  
La concessió de les ajudes finançades pel FEADER previstes en esta orde quedarà supeditada a l'aprovació, per mitjà de decisió de la Comissió, de la modificació del Programa de Desenvolupament Rural de la Comunitat Valenciana 2007-2013 aprovada en el comité de seguiment del programa.  
  
DISPOSICIÓ FINAL  
  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 6 de novembre de 2009  
  
La consellera d'Agricultura, Pesca i Alimentació,  
  
MARITINA HERNÁNDEZ MIÑANA  
  
ANNEX I  
  
Bases reguladores per la qual s'establixen ajudes a la inversió en plantes de valoració energètica dels residus agroalimentaris, en el marc del Programa de Desenvolupament Rural de la Comunitat Valenciana 2007-2013  
  
Base 1. Objecte de l'ajuda  
  
L'objecte d'esta orde és establir en l'àmbit territorial de la Comunitat Valenciana les bases del règim d'ajudes a les inversions en plantes de valoració energètica de residus agroalimentaris procedents d'explotacions agrícoles, ramaderes o d'empreses agroalimentàries. En queden expressament exclosos els productes silvícoles, de la pesca i els olis reciclables.  
  
Base 2. Condicions de la inversió a subvencionar  
  
Les ajudes es destinaran a subvencionar la inversió realitzada pels titulars de les activitats productives del sector agroalimentari per a la construcció d'infraestructures i adquisició d'equipaments que estiguen destinats a millorar la protecció ambiental a través de la valoració energètica dels residus obtinguts habitualment en la seua activitat productiva, fins i tot en els casos en què requerisquen la incorporació de coproductes obtinguts en altres processos productius del sector agroalimentari. La inversió a subvencionar recollirà algun dels sistemes següents:  
  
A) Sistema d'emmagatzemament, recollida i transport de subproductes.  
  
B) Sistemes de transformació i valoració energètica dels subproductes i coproductes.  
  
C) Sistemes de condicionament dels residus finals.  
  
Les condicions mínimes per a subvencionar les inversions recollides en esta línia d'ajudes seran les següents:  
  
a) L'activitat econòmica desenvolupada per l'empresa ha de complir les condicions següents:  
  
- Acreditar la seua viabilitat econòmica per mitjà d'un estudi realitzat a este efecte.  
  
- Complir les normes que, en matèria de medi ambient, establix la legislació espanyola. A l'efecte, haurà de mantindre al dia totes les autoritzacions que per al seu sector concret establix la Generalitat Valenciana.  
  
b) L'ajuda concedida no tindrà com a conseqüència l'increment de la capacitat productiva.  
  
c) El beneficiari haurà de demostrar que el projecte suposarà una millora de la protecció del medi ambient. Entre altres aspectes haurà d'acreditar-se el volum de matèria seca a valorar anualment en kg, les reduccions d'emissions contaminants d'amoníac (NH3) i gasos d'efecte hivernacle (GEI) mesurats en% sobre les quantitats emeses sense tractament, l'eficiència en la reducció del contingut de nitrogen i carboni dels residus originals.  
  
d) El beneficiari es comprometrà a realitzar un seguiment de la inversió, una comptabilitat separada per al conjunt de l'activitat i una avaluació dels resultats tècnics i econòmics d'esta durant els sis anys següents a l'inici de l'activitat.  
  
e) Si un projecte patix durant els 5 anys següents al pagament de l'ajuda cap modificació important que afecte la seua naturalesa o a les seues condicions d'execució o que proporcione un avantatge indegut a una empresa o a un organisme públic, i que resulte d'un canvi de la naturalesa del règim de la propietat d'una determinada infraestructura o de la interrupció o del canvi de localització de l'activitat productiva, no serà cofinançable pel FEADER.  
  
Les despeses subvencionables podran incloure:  
  
a) La construcció i l'adquisició dels sistema d'emmagatzemament, recollida i transport (intern) de subproductes, entre els quals s'inclouen depòsits o contenidors d'emmagatzemament de subproductes frescos en els punts de generació, punts intermedis (centres de transferència) o en les mateixes plantes (recepció i/o emmagatzemament). Este tipus d'inversions haurà de destinar-se exclusivament a la producció d'energia.  
  
b) La construcció i l'adquisició d'algun dels sistemes de transformació i valoració energètica que es recullen a continuació:  
  
- Sistemes de pretractament dels subproductes (trituració, pasteurització o ensitjament).   
  
- Tanc/s de mescla de subproductes.  
  
- Fermentadors o digestors anaeròbics (mescla completa, horitzontals o plug-flow o altres), inclosos equips d'agitació, sistema de calefacció, sistema de dessulfuració o sistemes de recirculació.  
  
- Postfermentadors i depòsits d'emmagatzemament de digests o de les restes finals.   
  
- Sistema d'automatització i control, inclosos autòmats, equips informàtics, sondes de gas, temperatura, pH, cabal i, en general, equips per al control del procés productiu.  
  
- Sistema de tractament del biogàs (eliminació d'aigua, H2S o altres gasos).  
  
- Gasòmetre per a emmagatzemament, si és el cas, de biogàs i torxa.  
  
- Equips de generació elèctrica.  
  
c) La construcció i l'adquisició dels equips per al tractament, el condicionament i l'ús agronòmic dels residus finals, realitzat a la mateixa planta, inclosos els equips necessaris per a:  
  
- Separar sòlid-líquid (filtres, centrífugues o altres equips equivalents).  
  
- Eliminar o recuperar nutrients (evaporació o stripping).  
  
- Produir fertilitzants (compostatge, pel·letització o semblants).  
  
d) Costos generals, com ara honoraris d'arquitectes, enginyers i assessors, i estudis de viabilitat fins a un màxim del 12% de les quantitats recollides en les lletres a, b i c d'este apartat.  
  
No seran subvencionables les despeses següents:  
  
- L'IVA suportat en la inversió a realitzar.  
  
- L'adquisició d'immobles i terrenys.  
  
- Despeses d'R+D+i.  
  
- Les despeses produïdes abans de la data de presentació de la sol·licitud de l'ajuda.  
  
- Totes les despeses que no tinguen una finalitat directa amb les actuacions subvencionables.  
  
Base 3. Beneficiaris  
  
Podran ser beneficiaris d'estes ajudes les empreses del sistema agroalimentari dedicades a la producció, transformació i comercialització de productes de l'agricultura i l'alimentació en l'àmbit territorial de la Comunitat Valenciana. Totes estes entitats han de tindre la condició de petites empreses (empreses que ocupen menys de 50 persones i amb un volum de negoci anual o balanç general anual que no supere els 10 milions d'euros) o de mitjanes empreses (empreses que ocupen menys de 250 persones i amb un volum de negoci anual que no supere els 50 milions d'euros o un balanç general anual que no supere els 43 milions d'euros).  
  
Els titulars de les activitats que es beneficien d'esta línia d'ajudes han de destinar les noves instal·lacions i equips la construcció i dotació dels quals hagen sigut finançades a càrrec d'esta línia d'ajudes a l'exercici de l'activitat durant un període mínim de sis anys.   
  
Estan exclosos expressament d'estes ajudes els beneficiaris que es troben en alguna de les situacions següents:  
  
- Els que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
  
- Les ajudes a empreses en crisi.  
  
Base 4. Import de l'ajuda i límits de la subvenció  
  
La intensitat de l'ajuda serà del 40% dels costos subvencionables.  
  
El cost elegible o subvencionable de cada projecte no pot ser superior a 2.000.000 d'euros.   
  
Base 5. Presentació de sol·licituds i termini  
  
Les sol·licituds per a l'obtenció de les ajudes regulades en esta orde han de dirigir-se a l'Agència Valenciana de Foment i Garantia Agrària i es presentaran en l'imprés normalitzat, segons l'annex II, al Registre General de la Conselleria d'Agricultura, Pesca i Alimentació, carrer d'Amadeu de Savoia, núm. 2, 46005 València, o de qualsevol altra de les formes previstes en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.   
  
El termini per a presentar les sol·licituds d'ajuda s'establirà en les convocatòries respectives.  
  
A fi que este règim d'ajudes tinga un efecte incentivador, la sol·licitud es registrarà abans de l'inici de l'execució de les inversions per a les quals se sol·licita l'ajuda. Caldrà adjuntar-hi:  
  
- Documentació que acredite i identifique el sol·licitant i el seu representant legal. El representant legal s'acreditarà per mitjà d'original i còpia o còpia compulsada del DNI del titular o representant de l'entitat, i caldrà adjuntar-hi si escau d'original i còpia o còpia compulsada de poders actualitzats o una altra documentació que n'acredite la representació.  
  
- Original i còpia o còpia compulsada de la targeta d'identificació fiscal.  
  
- Una memòria tecnicoeconòmica que justifique la viabilitat de la inversió. Entre altres aspectes, s'acreditarà l'existència d'eixides comercials per al producte objecte d'ajuda.   
  
- Una memòria tècnica descriptiva on es recolliran les millores mediambientals derivades del desenvolupament del projecte.   
  
- Una memòria del programa d'inversions a realitzar que inclourà:  
  
· Una descripció de les instal·lacions i equips disponibles abans de la sol·licitud de les ajudes.  
  
· Una descripció de les instal·lacions i equips nous que s'hagen d'instal·lar, amb la seua capacitat de producció.   
  
· Un calendari d'execució de les obres a realitzar.  
  
· Un pressupost detallat de les inversions a realitzar en els diferents exercicis, desglossat per anys.  
  
- Si les actuacions objecte de subvenció requerixen projecte tècnic, s'haurà de presentar perquè els tècnics designats per la Conselleria d'Agricultura, Pesca i Alimentació n'emeten un informe, tot això en virtut del que s'establix en l'article 46.3 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
  
- Acreditació que es troba al corrent del compliment de les obligacions tributàries i davant de la Seguretat Social. La presentació de la sol·licitud per part del beneficiari de la subvenció comportarà l'autorització a la Conselleria d'Agricultura, Pesca i Alimentació i a l'Agència Valenciana de Foment i Garantia Agrària, perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que es preveuen en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.   
  
No obstant això, el sol·licitant podrà denegar expressament el consentiment, i en este cas haurà d'aportar els certificats següents:  
  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.   
  
- De la Tresoreria General de la Seguretat Social, el certificat acreditatiu que el sol·licitant es troba al corrent del compliment de les seues obligacions amb la Seguretat Social.  
  
- Dels servicis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
  
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que s'establix en l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.  
  
- Dades de domiciliació bancària (fitxa de manteniment de tercers, segons el model establit per mitjà de l'Orde de 31 d'agost de 2007, de la Conselleria d'Economia, Hisenda i Ocupació, i certificat de conformitat de l'entitat financera), excepte si s'han presentat amb anterioritat davant de la Conselleria d'Agricultura, Pesca i Alimentació i no han experimentat variació.   
  
- Declaració responsable de no trobar-se sotmés a les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions.  
  
- Declaració responsable que acredite la condició de petites empreses (empreses que ocupen menys de 50 persones i amb un volum de negoci anual o un balanç general anual que no supere els 10 milions d'euros) o de mitjanes empreses (empreses que ocupen menys de 250 persones i amb un volum de negoci anual que no supere els 50 milions d'euros o un balanç general anual que no supere els 43 milions d'euros).  
  
- Declaració responsable sobre el compliment de la normativa d'integració laboral de persones amb discapacitat o, si s'escau, l'exempció d'esta obligació (article 5.3 del Decret 279/2004, de 17 de desembre).  
  
- Declaració responsable de les ajudes sol·licitades i/o percebudes d'altres administracions o institucions per a la mateixa actuació subvencionable.  
  
- Declaració responsable que acredite que no s'han iniciat les inversions abans de la presentació de la sol·licitud d'ajudes.  
  
Totes les memòries presentades han d'estar firmades per enginyers especialitzats i competents en matèries energètiques i mediambientals i que estiguen degudament col·legiats.  
  
Base 6. Procediment de concessió  
  
La instrucció del procediment de concessió de subvencions correspon a l'Àrea de Protecció Agroalimentària de la Direcció General d'Investigació i Tecnologia Agroalimentària, que podrà demanar al sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.  
  
Una vegada examinada la documentació aportada, si no posseïx els requisits exigits es requerirà a l'interessat perquè, en un termini de 10 dies, esmene la falta o adjunte la documentació necessària amb indicació que si així no ho fa se li considerarà desistit de la sol·licitud, tot això en virtut del que s'establix en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
L'òrgan col·legiat, nomenat pel director general d'Investigació i Tecnologia Agroalimentària, serà l'encarregat de realitzar la proposta de concessió de les ajudes a la vista de les sol·licituds avaluades, i estarà integrat per:  
  
- un enginyer de la Universitat Politècnica de València,  
  
- un enginyer de l'Institut Valencià d'Investigacions Agràries,  
  
- un enginyer de la Direcció General d'Energia, de la Conselleria d'Infraestructures i Transport,  
  
- un tècnic de la Direcció General de Producció Agrària,  
  
- dos tècnics de la Direcció General d'Investigació i Tecnologia Agroalimentària, un dels quals actuarà com a secretari, amb veu però sense vot, i l'altre com a president.  
  
El director general d'Investigació i Tecnologia Agroalimentària atorgarà la concessió d'estes ajudes per delegació de la directora de l'Agència Valenciana de Foment i Garantia Agrària, segons l'Acord de 8 de setembre de 2009, pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació, així com de la Conselleria de Medi Ambient, Aigua, Urbanisme i Habitatge.  
  
La resolució de concessió inclourà, entre altres aspectes:  
  
- L'exigència de presentar en el moment de justificar les ajudes els instruments d'intervenció ambiental que corresponguen (autorització ambiental integrada, llicència ambiental o comunicació ambiental) segons la normativa vigent.   
  
- L'exigència de disposar, en acabar la inversió, d'una avaluació o estimació d'impacte ambiental favorable o una resolució administrativa equivalent de les autoritats de medi ambient.  
  
- La inversió auxiliable, la quantia de les ajudes concedides com a percentatge de la inversió auxiliable, l'administració o les administracions que financen les ajudes (comunitària, nacional o autonòmica) i els seus percentatges de participació, les anualitats en què es distribuïxen d'acord amb el pla d'inversió presentat en la sol·licitud i el termini concedit al beneficiari en cada anualitat per a comunicar la realització de la inversió i per a justificar el pagament de les inversions realitzades.  
  
- Que l'ajuda està subvencionada pel FEADER i que s'emmarca en l'eix 1 del PDR de la Comunitat Valenciana 2007-2013. Si, en el moment de dictar-se la resolució de concessió, la primera modificació d'este programa es troba pendent d'aprovació per la Comissió, s'advertirà que la concessió de l'ajuda queda supeditada a l'aprovació per mitjà de decisió de la Comissió de la modificació del Programa de Desenvolupament Rural de la Comunitat Valenciana 2007-2013 aprovada en el comité de seguiment del programa.  
  
El termini màxim per a tramitar i resoldre els expedients serà de tres mesos comptadors des de la data de publicació en el Diari Oficial de la Comunitat Valenciana de la convocatòria anual de les ajudes. Una vegada transcorregut el termini sense que s'haja dictat una resolució, s'entendrà desestimada la sol·licitud de concessió de l'ajuda en els termes que es preveuen en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
De conformitat amb les disposicions dels articles 116 i 117 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, la resolució del / de la director/a general competent en investigació i tecnologia agroalimentària posarà fi a la via administrativa, i contra esta es podrà interposar potestativament un recurs de reposició davant del / de la director/a de l'Agència Valenciana de Foment i Garantia Agrària (AVFGA), en el termini d'un mes comptador des de l'endemà de la notificació, o directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos.  
  
La resolució es notificarà als interessats en els termes que es preveuen en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Les subvencions concedides es publicaran en el Diari Oficial de la Comunitat Valenciana, amb l'expressió de la convocatòria, del programa i del crèdit pressupostari a què s'imputen, el beneficiari, la quantitat concedida i la finalitat o les finalitats de la subvenció.  
  
Base 7. Criteris de valoració  
  
Les ajudes s'atorgaran d'acord amb els criteris de valoració següents:  
  
1. Característiques del projecte (70 punts).  
  
- Volum de matèria seca a valorar anualment, en kg (30 punts). S'atorgaran 30 punts al projecte que transforme un volum més gran de matèria seca. La resta es valorarà proporcionalment al primer, en funció de la matèria seca a revalorar.  
  
- Reducció d'emissions contaminants d'amoníac i gasos d'efecte hivernacle (GEI) mesurats en percentatge sobre les quantitats emeses sense tractament (15 punts). La valoració serà proporcional al percentatge de reducció, amb el màxim del 100%.  
  
- Eficiència en la reducció del contingut de nitrogen i carboni dels residus originals (10 punts). La valoració serà proporcional al percentatge de reducció, amb el màxim del 100%.  
  
- Ocupació directa generada pel projecte (5 punts).  
  
- Nombre de treballadors discapacitats contractats (5 punts).  
  
- Justificació i coherència en la gestió o reutilització dels digests produïts o dels residus finals després del procés de valoració energètica (5 punts). Si no queden residus s'obtindrà la màxima valoració.  
  
2. Qualitat del projecte presentat (10 punts).  
  
- Claredat i comprensió de la documentació (5 punts).  
  
- Disseny i càlcul de la instal¿lació (5 punts).  
  
3. Característiques dels beneficiaris (10 punts).  
  
- Petita empresa (10 punts).  
  
- Mitjana empresa (5 punts).  
  
4. Ubicació de les instal¿lacions de l'empresa en zona agrícola desfavorida d'acord amb la Directiva 75/268/CEE, del Consell, de 28 d'abril de 1975, sobre l'agricultura de muntanya i de determinades zones desfavorides (5 punts).   
  
5. Recepció de matèries primeres de productors localitzats en zones vulnerables, segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries (5 punts).  
  
Si no s'aporta la documentació necessària per a poder valorar algun dels criteris anteriors, no s'atorgarà cap puntuació en eixe apartat.  
  
A tots els projectes que obtinguen 30 punts o més se'ls atorgarà el 40% d'ajuda. Si el crèdit pressupostari és insuficient per a atendre totes les sol·licituds, es prioritzarà la concessió de l'ajuda en funció de la màxima puntuació obtinguda per cada projecte.  
  
No es concediran ajudes als projectes que no hagen obtingut un mínim de 30 punts.  
  
En cas d'empat en la puntuació obtinguda, es prioritzarà les entitats que hagen acreditat un nombre més gran de discapacitats en relació amb la plantilla. Si persistix la situació d'empat el desfarà la data anterior de presentació de la sol·licitud, i si finalment continua l'empat el nombre més gran d'ocupacions directes generats pel projecte.  
  
Base 8. Obligacions dels beneficiaris  
  
Són obligacions dels beneficiaris:  
  
- Realitzar l'activitat que fonamenta la concessió de la subvenció.  
  
- Acreditar la realització de l'activitat, com també el compliment dels requisits i les condicions que determine la concessió de l'ajuda i les que deriven de la llei, la seua naturalesa i objecte.  
  
- Comunicar, en qualsevol moment de la vigència de l'expedient, i en tot cas abans de la justificació de l'actuació subvencionada, altres ajudes públiques o privades que haja obtingut o sol·licitat per al mateix projecte després de la data de presentació de la sol·licitud.  
  
- Sotmetre's al règim de controls establit en el Reglament (CE) núm. 1975/2006 i als controls que puguen dur a terme la Intervenció General de la Generalitat, la Intervenció General de l'Estat i els organismes competents de la Unió Europea, com també el compromís de col·laborar en estos controls i inspeccions i proporcionar qualsevol documentació que es considere necessària, inclosos els registres comptables a què estiguen obligats per raó de la seua activitat, a fi de comprovar la veracitat de les dades consignades en la documentació presentada per a la percepció de l'ajuda, com també el compliment dels requisits i les condicions previstos en esta orde.  
  
- Prendre les mesures necessàries per a donar la publicitat adequada del caràcter públic del finançament en els termes reglamentàriament establits. Quan l'actuació subvencionada done lloc a una inversió amb un cost total que supere els 50.000 euros, el beneficiari col·locarà una placa explicativa en què figurarà una descripció del projecte o de l'operació (que ocuparà com a mínim el 25% de la placa), com també la bandera europea i el lema «Fons Europeu Agrícola per al Desenvolupament Rural: Europa invertix en zones rurals». Tot això d'acord amb les especificacions de caràcter tècnic establides en l'apartat 2.2 de l'annex VI del Reglament (CE) núm. 1974/2006, de 15 de desembre, pel qual es desplega el Reglament (CE) núm. 1698/2005.  
  
- Portar una comptabilitat que permeta verificar totes les operacions cofinançades pel FEADER.  
  
- De conformitat amb l'article 9.2 del Reglament (CE) núm. 885/2006, de 21 de juny, pel qual s'establixen les disposicions d'aplicació del Reglament (CE) núm. 1290/2005, del Consell, els beneficiaris hauran de mantindre a disposició de les entitats esmentades adés els justificants de despeses i d'ingressos de l'operació fins a tres anys després de la data en què l'Agència Valenciana de Foment i Garantia Agrària, en qualitat d'organisme pagador, realitze el pagament final.  
  
- Acreditar, abans que es dicte la proposta de resolució de concessió, que es troben al corrent del compliment de les seues obligacions tributàries i davant de la Seguretat Social.  
  
- Procedir al reintegrament dels fons percebuts quan siga procedent, d'acord amb el que s'establix en els articles 36, 37 i 40 de la Llei 38/2003, de 17 de novembre, General de Subvencions.  
  
Base 9. Realització de la inversió, procediment de control i pagament de les ajudes  
  
La presentació dels documents acreditatius de la inversió i del pagament d'esta haurà de fer-se abans del 30 de juny de cada un dels exercicis pressupostaris o anualitat corresponent per a la qual es va programar el finançament de les inversions. No obstant això, este termini podrà modificar-se en la resolució de concessió.  
  
El beneficiari podrà sol·licitar de forma motivada un canvi d'anualitat, que haurà d'autoritzar-se en el termini de dos mesos pel director general d'Investigació i Tecnologia Agroalimentària i l'autorització del qual estarà condicionada a l'existència de crèdit adequat i suficient. Este canvi no podrà comportar la finalització i justificació de les inversions després del 30 de setembre de l'any 2011. Les sol·licituds de modificació es presentaran des de l'1 de novembre fins al 30 de novembre de l'any anterior a l'anualitat que es pretén modificar.  
  
Quant a les despeses subvencionables i la justificació de les subvencions, caldrà ajustar-se a les disposicions dels articles 30 i 31 de la Llei 38/2003, de 17 de novembre, General de Subvencions, i quan l'import de la despesa subvencionable supere l'import de 12.000 euros en el supòsit de subministrament de béns d'equip o prestació de servicis per empresa de consultoria o assistència tècnica, el beneficiari haurà de presentar com a mínim 3 ofertes de diferents proveïdors, l'elecció entre estes es realitzarà d'acord amb criteris d'eficiència i economia i caldrà justificar-la en la fase de pagament de l'ajuda amb una memòria explicativa quan no recaiga en la proposta econòmica més avantatjosa.  
  
La justificació es farà per mitjà de la presentació del compte justificatiu establit en l'article 72 del Reial Decret 887/2006, de 22 de juliol, pel qual s'aprova el Reglament de la Llei 38/2003, de 17 de novembre, General de Subvencions. Este compte justificatiu ha de contindre:  
  
1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
  
2. Una memòria econòmica justificativa del cost de les activitats realitzades, que contindrà:  
  
a) Una relació classificada de les inversions de l'activitat, amb identificació del creditor i del document, l'import, la data d'emissió i la data de pagament. S'han d'indicar les desviacions produïdes, si s'escau, amb el pressupost presentat en la sol·licitud de les ajudes.  
  
b) Les factures o els documents de valor probatori (original o fotocòpia compulsada) equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.   
  
c) Els tres pressupostos que, si escau, i en aplicació de l'article 31.3 de la Llei General de Subvencions, haja d'haver sol·licitat el beneficiari.  
  
Així mateix, es presentarà una declaració responsable que acredite que el beneficiari no és deutor per reintegrament de subvencions que li hagen sigut concedides per la Generalitat.  
  
Els servicis tècnics de la Conselleria d'Agricultura, Pesca i Alimentació duran a terme una inspecció en tots els centres per a comprovar el compliment de les condicions que els són exigides en esta orde.  
  
A la vista de la documentació aportada, inclosa l'acta dels servicis tècnics i la proposta de l'òrgan d'instrucció, el director general d'Investigació i Tecnologia Agroalimentària resoldrà el pagament de l'ajuda, segons l'Acord de 8 de setembre de 2009, pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació, com també de la Conselleria de Medi Ambient, Aigua, Urbanisme i Habitatge. Esta resolució de pagament es realitzarà pel percentatge del pagament justificat del qual estaran exclosos tots els impostos indirectes.   
  
Base 10. Compatibilitat de les ajudes  
  
Este règim d'ajudes podrà acumular-se a qualsevol altra ajuda sempre que les mesures d'ajuda es referisquen a costos subvencionables identificables diferents. Així mateix, estes ajudes no s'acumularan a cap altra ajuda exempta o amb cap ajuda de minimis que posseïsca les condicions establides en el Reglament (CE) núm. 1998/2006, ni amb cap altre finançament comunitari corresponent (parcialment o totalment) als mateixos costos subvencionables si tal acumulació supera la intensitat més elevada o el major import d'ajuda aplicable a esta ajuda. Així mateix, seran incompatibles amb qualssevol altres ajudes que reben cofinançament del Programa de Desenvolupament Rural de la Comunitat Valenciana 2007-2013.  
  
Base 11. Minoració i resolució de l'ajuda concedida   
  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la justificació insuficient d'alguna de les despeses efectivament realitzades i la concessió d'altres ajudes públiques o privades podrà donar lloc a la minoració de la subvenció concedida.  
  
2. L'incompliment per part del beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, com també l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta donaran lloc a la incoació, per part del director general d'Investigació i Tecnologia Agroalimentària, per delegació de la directora de l'Agència Valenciana de Foment i Garantia Agrària, de l'expedient corresponent, que podrà finalitzar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència, tot això en virtut d'allò que s'establix en la Llei 38/2003, de 17 de novembre, General de Subvencions, en la resta de normes concordants i en el Reglament (CE) núm. 1848/2006, relatiu a les irregularitats i a la recuperació d'imports indegudament pagats en el marc del finançament de la PAC, així com a l'organització d'un sistema d'informació en este àmbit, i pel qual es deroga el Reglament (CEE) núm. 595/91, del Consell.  
  
Base 12. Supletorietat  
  
En tots els apartats relatius a esta orde d'ajudes, i quan hi haja dubtes d'interpretació respecte d'això, s'aplicaran directament la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei 38/2003, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Publica de la Generalitat Valenciana.  
  
Base 13. Resolució d'incidències   
  
El director general d'Investigació i Tecnologia Agroalimentària, amb els informes previs que trobe oportuns, resoldrà les incidències que es produïsquen després de la concessió, com ara pròrrogues de terminis, modificacions justificades del projecte inicial o qualsevol altra variació de les condicions particulars de la concessió.   
  
ANNEX II  
  
Models  
  
1. Sol·licitud d'ajudes.  
  
2. Declaració responsable de complir les condicions del Decret 279/2004, sobre foment d'ocupació de persones amb discapacitat.  
  
3. Declaració responsable d'ajudes sol·licitades i/o percebudes d'altres administracions o institucions per a la mateixa actuació subvencionable.  
  
4. Declaració responsable relativa a la condició de PIME.  
  
5. Fitxa de manteniment de tercers, segons el model establit per mitjà de l'Orde de 31 d'agost de 2007, de la Conselleria d'Economia, Hisenda i Ocupació.


Còpia Permalink ELI